«ምርጫው ሰላማዊ እንደሚሆን መንግሥትን ተስፋ አድርገን እየሰራን ነው» ዶክተር ጌታሁን ካሳየኢትዮጵያ ምርጫ ቦርድ አባል
አዲስ አበባ፡- በተለያዩ አካባቢዎች የሚኖረው ያልተረጋጋ ሰላም ምርጫው ላይ ችግር እንዳይፈጥር መንግሥትን ተስፋ በማድረግ እየሰራ መሆኑን ምርጫ ቦርድ አስታወቀ፡፡ የምርጫ ቦርድ አባል የሆኑት ዶክተር ጌታሁን ካሳ እንደተናገሩት፤ በአገሪቱ ያለው ሰላምና መረጋጋት እጅግ ፈታኝ ነው፡፡ በተለያዩ ጊዜያትም የተለያዩ ችግሮች በየጊዜው ይታያሉ፡፡ ስለሆነም ምርጫው እንዳይደናቀፍ መንግሥት በሚገባ መስራት አለበት፡፡ ምርጫ ቦርድ ምርጫው ሰላማዊና ነፃ እንዲሁም ፍትሃዊ እንዲሆን እየሰራ ነው፡፡ ሆኖም የጸጥታ ማስከበሩና ሰላማዊ ምርጫ እንዲካሄድ የማድረጉ ኃላፊነት የመንግሥት ነውና እርሱን ተስፋ አድርገን እየሰራን እንገኛለን ብለዋል ዶ/ር ጌታሁን፡፡ ሰላምን የሚያደፈርስ አካል ካለ እርምጃውንም ሆነ ሥራውን መስራት ያለበት መንግሥት ነው ያሉት ዶ/ር ጌታሁን ምርጫ ቦርድ ምርጫው ነፃ፤ ፍትሃዊና ተአማኒ እንዲሆን ከመስራት ውጪ ሊያደርገው የሚችለው ነገር እንደማይኖር ገልጸዋል፡፡ ምርጫ ቦርድ የሰላም ማስከበር ሥራን ለመስራት ኃላፊነቱ እንደማይፈቅድለት የሚያስረዱት ዶክተር ጌታሁን፤ በአገር ደረጃ ከ45ሺ በላይ የምርጫ ጣቢያዎች በመኖራቸው መንግሥት በእነዚህ ጣቢያዎች ላይ ሰላማዊ ምርጫ እንዲኖር ያደርጋል ብለን ተስፋ እናደርጋለን ብለዋል፡፡አዲስ ዘመን ጥር 9/2012ጽጌረዳ ጫንያለው
